ئهگهرێن پهیدابوونا غودێ ڤهدگهرن بو بهرگریا لهشی و زكماكیێ و كێمبوونا كهرستێ یود، چار جورێن وێ ههنه و هندهك ژێ پێدڤی ب نشتهرگهریان دبن، رهگهزێ مێ و ژ ئهگهرێ ههبوونا هندهك هورمونان پتر تووشی غودێ دبن، خوپاراستن ژ هندهك جورێن خوارنێ و ب كارئینانا زێده یا هندهكێن دی هاریكارن بو پاراستنا مرۆڤی ژ وان نهخۆشیان.
نۆش نیوز:
د.وهلید مستهفا غازی، تایبهتمهندێ نهخۆشیێن دلی و هناڤا و شارهزایێ نهخۆشیێن شهكرێ و غودێ دیاركر كو غوده ئهندامهكێ لهشی یه دكهڤیته پێشیا حهفكا مرۆڤی وهك وێنێ بهلاتینكێ یه و كێشا وێ 20 گرامن، دو هورمونان ( T4-T3) دهردهاڤێژیته دناڤ خوینێ دا و گۆت: نهخۆشیێن غودێ رێژهكا بلند دناڤ جڤاكێ مهدا ڤهدگهریت ژ ئهگهرێ كێمبوونا كهرستێ یودێ دناڤ ئاڤ و ئاخێن كوردستانێ دا و ب تایبهت ل جهێن بلند وهكو جهێن چیایی، ههروهسا پتر ل دهڤ رهگهزێ مێ پهیدادبیت ئهڤهژی ڤهدگهریت بو چهند هورمونێن ل دهڤ ژنان.
دیاركر ژی ل دور ئهگهرێن پهیدابوونا دێ ڤهدگهرن بو بهرگریا لهشی، زكماكی، ههودان، كێمبوونا كهرستێ یود، هندهك جورێن دهرمانان وهك( دهرمانێن دلی، دهرمانێن نهخۆشیێن دهروونی).
ههروهسا دیاركر كو چار جورێن وێ ههنه ژوانژی: زێدهبوونا هورمونا دناڤ خوینێ دا ( غودا ژههراوی) نیشانێن وێ (كێشا مرۆڤی كێم دبیت، ههست ب گهرمایێ دكهت ههر چهند سهقا یێ سار ژی بیت، خوهدانهكا زێدهَ، زكچوونهكا كێم، ههست ب زێدهلێدانا دلی، دهست لهرزین، تورهبوون، كێمبووما خوینا عادهیا ههیڤانه ل دهڤ ژنان، ههكه ئهڤ نیشانه دیاربوون پێدڤیه سهرهدانا نوشدارهكێ بسپور بكهی.
جورێ دیتر كێمبوونا غودێ دناڤ خوینێ دا ئهوا ب غودا تهمبهل دهێته بناڤكرن كو نیشانێن وێ كێشا لهشێ مرۆڤی زێدهدبیت، ههست ب سهرمایێ دكهت ههر چهند دونیا یا گكهرم بیت، گوهورین د ئاخفتنێ دا، زڤربوون و هشكبوونا پیستێ مرۆڤی، ژبیركرنا تشتا، زێدهبوونا خوینا ههیڤانه ل دهمێ عادێ ل دهڤ ژنان، ئێشانا ماسولكا، نڤستنهكا زێده.
دیسا مهزنبوونا غودێ: كو پهیوهندیهكا بهێز دگهل كێمیوون و زێدهبوونا هورمونان ههیه، ههروهسا پهیوهندیهكا بهێز دگهل كێمبوونا یودێ دناڤ خوینێ دا ههیه، هندهك پێدڤی ب نشتهرگهریێ دبن ب تایبهت ههكه گهلهك یا مهزن بیت و فشارێ ل دهروبهرێن خوه بكهت وهكو بوریا ههوای و بوریا خوارنێ و چهند جورێن خوارنێ دبنه ئهگهرێ مهزنبوونا غودێ وهكو (كهلهمی، قهرنابیت، برۆكلی، شێلم).
دهربارهی گرێیان دناڤ غودێ دا، دیاركر كو 95% ژوان گرێیان د پاقژن و 5% جهێ مهترسیێ نه و گۆت:هندهك ژوان پهیوهندی دگهل زێدهبوونا هورمونان ڤه ههیه، هندهك جورێن دی مهترسیدارن ب تایبهتی ههكه یا مهزن بیت و پێدڤی ب نشتهرگهریێ دبن و هندهك ژی پێدڤی ب دووڤچوونێ ههنه ههر شهش ههیڤا پێدڤی یه سونار بو بهێته گرتن.
د.وهلید مستهفا، دیاركر كو ههكه ههكه ئهڤه نیشانه ل دهڤ كهسهكی ههبن، پێدڤیه سهرهدانا نوشدارێ بسپور بكهت بو ئهنجامدانا پشكنینێن غودێ ژوانژی: نیشانێن زێدهبوون و كێمكرنا هورمونهَ غودێ، زێدهبوونا چهوریان دناف خوینێ دا، مهزنبوونا غودێ و نهخۆشیا شهكرێ.
گۆتژی: ههكه نهخۆشیا غودێ نههێته چارهسهرركن ب شێوهیهكێ دروست دبیته ئهگهرێ نهخۆشیێن دلی، نهخۆشیێن چاڤا وهك دهلاركهتنا چاڤان، نهخوشیێن دهروونی، نهزوكی ل دهڤ رهگهزێن نێر و مێ پهیدادبیت.
د.ولید، ئاموژگاریا ل وان كهسان دكهت یێن نهخوشیێن غودێ ههبن كو پێدڤیه ئهو فشارێن دهروونی كێم بكهن، چونكو كارتێكرنهكا مهزن ل سهر زێدهبوونا غودێ دكهت و دیسا دهرمانان ب شێوهیهكێ رێكخستی ب كاربینن و ل دهمێن پێدڤی سهرهدانا نوشدارێ تایبهتمهند بكهن، ههروهسا هێلانا جگارا، چونكو كارتێكرنهكا راستهوخو و ترسناك ههیه ل سهر نهخوشیا غودێ.
بو خوپاراستنێ ژ نهخۆشیێن غودێ، د.وهلید مستهفا دیاركر كو باشتره مرۆڤ خوه ژ چهند جورێن خوارنا دوور بكهت، وهكو قهرنابیت و كهلهمی، شێلم و بروكلی ههكه نهخۆشی غودا تهمبهل ههبیت و گۆت:خوارنێن باش بو غودا تهمبهل وهك هێك، ماسیێن دهریای، گوشتێ سۆر و یێ مریشكێ، خوارنا سپیایتیا پهنیر و ماست ژبهركو رێژهكا باش یا كهرستێن یود، زنك، سیلیوم دناڤدا ههیه.